ทีคิวเอ็มแตกไลน์รีอินชัวร์รันส์
บ.ใหม่ทีคิวอาร์ฯโบรคเกอร์จับประกันบริการครบวงจร
9 ก.ค. 2555

บ.ใหม่ทีคิวอาร์ฯโบรคเกอร์จับประกันบริการครบวงจร
ทีคิวเอ็มฯ แตกหน่อเพิ่ม ตั้งบริษัทใหม่ ทีคิวอาร์ รีอินชัวร์รันส์ โบรคเกอร์ ให้บริการครบวงจร
นางนภัสนันท์ พรรณนิภา ประธานเจ้าหน้าที่บริหาร บริษัท ทีคิวเอ็ม อินชัวร์รันส์ โบรคเกอร์ เปิดเผยว่า บริษัทได้จัดตั้งบริษัท ทีคิวอาร์ รีอินชัวร์รันส์ โบรคเกอร์ ขึ้นมาใหม่ ด้วยทุนจดทะเบียน 5 ล้านบาท เพื่อทำหน้าที่ให้บริการรับส่งงานประกันภัยต่อให้กับบริษัทประกันภัยต่างๆ ที่เป็นพันธมิตรกับทีคิวเอ็มฯ และทำให้ทีคิวเอ็มฯ มีบริการที่ครบวงจรมากขึ้น
“การตั้งบริษัท ทีคิวอาร์ฯ ขึ้นมา ก็เพื่อรองรับกับกรมธรรม์รูปแบบใหม่ต่างๆ ที่บริษัท ทีคิวเอ็มฯ ได้ร่วมกันพัฒนากับบริษัทประกันภัยโดยเฉพาะ แต่บริษัทประกันภัยนั้นยังไม่พร้อมที่จะรับงานไว้เองทั้งหมด และต้องการหาบริษัทรับประกันภัยต่อ หรือรีอินชัวร์รันส์มาช่วยรับงานด้วย ซึ่งบริษัท ทีคิวอาร์ฯ ก็จะเข้ามาช่วยเหลือตรงส่วนนี้” นางนภัสนันท์ กล่าว
สำหรับแบบประกันใหม่ที่ร่วมกันพัฒนากับบริษัทประกันนั้น จะเป็นในส่วนของประกันภัยที่ไม่ใช่รถยนต์ หรือนันมอเตอร์เป็นหลัก โดยเป็นการสำรวจตามความต้องการของลูกค้า ซึ่งในช่วงหลังของปีนี้จะออกมาทำตลาดด้วยกัน 2-3 ตัว และเสนอขายให้กับลูกค้าเดิมของบริษัท ทีคิวเอ็มฯ ที่มีอยู่ 6-7 แสนรายเป็นหลัก
อย่างไรก็ตาม บริษัทไม่มีแผนที่จะเข้าไปซื้อกิจการ หรือเทกโอเวอร์บริษัทประกันมาเป็นของตัวเอง เนื่องจากมีความชำนาญในการเป็นโบรกเกอร์ขายประกันมากกว่า ทั้งในส่วนของประกันวินาศภัย ประกันชีวิต และล่าสุดการเป็นรีอินชัวร์รันส์ โบรคเกอร์
ผลการดำเนินงานในช่วง 6 เดือนที่ผ่านมา บริษัท ทีคิวเอ็มฯ ทำเบี้ยได้ 3,200 ล้านบาท เกินเป้ามา 200 ล้านบาท เมื่อเทียบกับเป้าทั้งปีนี้ที่ตั้งไว้ 6,000 ล้านบาท โดยยังมีสัดส่วนเบี้ยรถยนต์ 70% และเบี้ยนันมอเตอร์ 30%
ทั้งนี้ ส่วนหนึ่งเป็นผลมาจากการขยายไปยังช่องทางขายอื่นๆ มากขึ้น เช่น การขายตรงไปยังพนักงานของบริษัท ธุรกิจเอสเอ็มอี หรือองค์กรต่างๆ โดยตรง รวมถึงช่องทางอินเทอร์เน็ต จากเดิมที่เน้นเฉพาะลูกค้ารายย่อยและขายผ่านช่องทางโทรศัพท์ หรือเทเลมาร์เก็ตติงเป็นหลัก ซึ่งยังมีสัดส่วนถึง 70-80%